ธสน.สยายปีกจับคู่ธุรกิจ
ศึกษาเจบิก-เจโทรหาทางขยายบทบาท เล็งปล่อยกู้ตลาดใหม่
13 ก.ย. 2559

ศึกษาเจบิก-เจโทรหาทางขยายบทบาท เล็งปล่อยกู้ตลาดใหม่
ธสน.ถก เจบิกและเจโทร ศึกษาแผนขยับบทบาทหาช่องทางการค้า จับคู่ธุรกิจ ปล่อยกู้ดอกต่ำ แลกดึงผู้ส่งออกไทยบุกตลาดเกิดใหม่
นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือ เอ็กซิมแบงก์ เปิดเผยว่า ธนาคารอยู่ระหว่างการศึกษาเรื่องการขยายบทบาทรองรับการปล่อยสินเชื่อให้กับลูกค้าใหม่ๆ เช่น การหาองค์กรพันธมิตร ที่จะช่วยเพิ่มศักยภาพให้เอสเอ็มอี และเตรียมหาองค์กร หน่วยงาน ที่จะประสานเรื่องการจับคู่ให้ผู้ประกอบการได้มีช่องทางการตลาดในการขายสินค้าในต่างประเทศเพิ่ม รวมถึงการขยายบทบาทการปล่อยสินเชื่อในอัตราดอกเบี้ยต่ำในประเทศที่ไทยยังไม่มีการทำการค้ามาก เช่น รัสเซีย อาหรับ ตะวันออกกลางและแอฟริกา
ทั้งนี้ ที่ผ่านมาผู้บริหารเอ็กซิมแบงก์ ได้เดินทางแลกเปลี่ยนข้อคิดเห็นและรับทราบข้อมูล ด้านเศรษฐกิจ และโอกาสการค้าการลงทุนของผู้ประกอบการไทยในญี่ปุ่น และได้มีโอกาสในการพบปะผู้บริหารของธนาคารญี่ปุ่นเพื่อความร่วมมือระหว่างประเทศแห่งญี่ปุ่น หรือเจบิกองค์การเพื่อวิสาหกิจขนาดกลางและขนาดย่อมและนวัตกรรมภูมิภาคแห่งประเทศญี่ปุ่น หรือเอสเอ็มอาร์เจ และองค์การส่งเสริมการค้าต่างประเทศของญี่ปุ่น หรือเจโทร เพื่อนำประสบการณ์ต่างๆ มาปรับบทบาทของเอ็กซิมแบงก์ให้ทัดเทียมกับประเทศที่ประสบความสำเร็จในเรื่องนี้มาแล้ว
“กรณี เจโทร ไม่ได้ทำหน้าที่ปล่อยสินเชื่อ แต่ทำหน้าที่จับคู่ธุรกิจ ซึ่งไทยมีหน่วยงานอย่างสำนักงานส่งเสริมวิสาหกิจขนาดกลางและขนาดย่อม (สสว.) แต่เป็นการจับคู่รายเล็ก ขณะที่รัฐบาลต้องการปรับบทบาทของบีโอไอ ที่นอกจากจะให้สิทธิทางภาษีแล้ว ยังต้องการให้จับคู่ทางธุรกิจเพื่อหาความต้องการของนักลงทุนต่างชาติ มาจับคู่กับผู้ประกอบการไทยได้ส่งสินค้าไปขายต่างประเทศด้วย” นายพิศิษฐ์ กล่าว
สำหรับการปล่อยสินเชื่อดอกเบี้ยต่ำให้ประเทศเกิดใหม่ หรือประเทศที่ไทยยังไม่ทำการค้ามากๆ อย่าง รัสเซีย อาหรับ ตะวันออกกลางและแอฟริกา เป็นบทบาทคล้ายกับเจบิก ที่เน้นปล่อยกู้ให้กับรัฐบาลประเทศอื่นที่ต้องการเงินกู้ดอกเบี้ยต่ำ เพื่อนำไปทำโครงสร้างพื้นฐานต่างๆ แต่มีเงื่อนไขต้องใช้ผู้ประกอบการจากประเทศญี่ปุ่น ซึ่งธนาคารอยู่ระหว่างศึกษาและได้สอบถามข้อมูลผู้ประกอบการในสภาหอการค้า สภาอุตสาหกรรมแห่งประเทศ ที่ทำการค้ากับประเทศกลุ่มดังกล่าวอยู่ว่า ต้องการให้ธนาคารเข้าไปช่วยเหลือเรื่องใดบ้าง ทั้งเรื่องการปล่อยสินเชื่อ และการค้ำประกันทางการค้าให้ต่อไป